คลังเดินหน้าฟื้นกองทุนออม
คลังหามือดีคุม กอช. การันตีผลตอบแทนสมาชิก
27 ก.พ. 2558

คลังหามือดีคุม กอช. การันตีผลตอบแทนสมาชิก
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า คลังจะเปิดรับสมัครผู้จัดการกองทุนการออมแห่งชาติ (กอช.) ทันทีภายหลังจากที่ประชุมคณะรัฐมนตรี (ครม.) ในสัปดาห์หน้าเห็นชอบให้เดินหน้ากองทุน โดยพร้อมรับโอนสมาชิกจากกองทุนประกันสังคม ตามมาตรา 40 (3) ประมาณ 1 ล้านราย มาเป็นสมาชิก กอช. ซึ่งเชื่อว่าจะได้รับความสนใจ เนื่องจากกองทุนตามมาตรา 40 จะไม่เปิดรับสมาชิก ทำให้ไม่ได้รับสิทธิประโยชน์เพิ่มเติม
ทั้งนี้ สศค.มั่นใจว่า กอช.จะได้รับความสนใจอย่างมาก เมื่อเทียบกับกองทุนตามมาตรา 40 เนื่องจากตามกฎหมายรัฐบาลจะค้ำประกันผลตอบแทนให้กับสมาชิก กอช.ทุกคน โดยคิดคำนวณอัตราผลประโยชน์ให้ไม่ต่ำกว่าดอกเบี้ยเงินฝากประจำ 12 เดือน เฉลี่ยของธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และธนาคารพาณิชย์ใหญ่อีก 5 แห่ง เพื่อให้มีเงินออมเพียงพอภายหลังจากที่เกษียณ
นายกฤษฎา กล่าวว่า ขณะนี้อยู่ระหว่างพิจารณาว่าการดำเนินการกองทุน คลังจะเป็นผู้บริหารเอง หรือจะปล่อยให้การดำเนินงานเป็นแบบกองทุนบำเน็จบำนาญข้าราชการ (กบข.) ที่จ้างมืออาชีพเข้ามาบริหาร รวมถึงจะเปิดให้ธนาคารออมสินและ ธ.ก.ส.มาดูแลระบบ รับขึ้นทะเบียนหรือไม่ เพื่อให้ตัวกองทุนเองมีหน้าที่นำเงินออมไปบริหารลงทุนเพียงอย่างเดียว ซึ่งอาจจะบริหารเอง หรือว่าจ้างบริษัทหลักทรัพย์จัดการกองทุนมาช่วยบริหาร
ทั้งนี้ คาดว่าในปี 2558 จะมีเม็ดเงินจัดตั้งกองทุนเฉลี่ยที่ 600-700 ล้านบาท แต่หากมีประชาชนให้ความสนใจมาออมเงินเข้ากองทุนมากกว่าที่คาด ก็จะต้องมีการของบประมาณเพิ่มเติม โดยคาดว่าต่อปีจะอยู่ที่ 1,200 ล้านบาท
สำหรับ กอช.จะมีโครงสร้างตามกฎหมายเดิมที่กำหนดให้แรงงานนอกระบบที่อายุ 15 ปีขึ้นไป สามารถสมัครเป็นสมาชิก กอช.ได้ โดยจ่ายสมทบขั้นต่ำ 50 บาท แต่ต้องไม่เกิน 1.32 หมื่นบาท/ปี โดยรัฐบาลจะจ่ายสมทบให้ตามอายุของสมาชิก ตั้งแต่ 15-30 ปี รัฐสมทบ 50 บาท แต่ไม่เกิน 600 บาท/ปี อายุ 30-50 ปี รัฐสมทบ 80 บาท แต่ไม่เกิน 960 บาท/ปี อายุ 50 ปีขึ้นไป รัฐสมทบ 100 บาท ไม่เกิน 1,200 บาท/ปี
นายวิสุทธิ์ ศรีสุพรรณ รมช.คลัง กล่าวว่า หลังจาก ครม.เห็นชอบดำเนินการ กอช.ก็จะเริ่มกระบวนการรับโอนสมาชิกจากกองทุนประกันสังคม ตามมาตรา 40 (3) ประมาณ 1 ล้านราย มาเป็นสมาชิก กอช. ซึ่งจะให้สมาชิกสมัครใจ หากไม่มาก็สามารถรับเป็นเงินก้อนจากกองทุนประกันสังคมได้ นอกจากการโอนสมาชิกส่วนนี้แล้ว คาดว่าจะมีสมาชิกที่เป็นแรงงานอิสระมาสมัครเป็นสมาชิก กอช. 1 ล้านราย
ทั้งนี้ สมาชิกที่รับโอนมาจากกองทุนประกันสังคมมาที่ กอช. ส่วนใหญ่มีอายุเกิน 50 ปี และบางส่วนใกล้อายุ 60 ปี มากกว่าครึ่งหนึ่ง ซึ่ง กอช.จะขยายเวลาให้เป็นสมาชิกของกองทุนเป็นเวลา 10 ปี เพื่อให้ระยะเวลายาวพอที่จะมีเงินสมทบ และมีเงินบำนาญได้มากพอหลังจากที่ออก กอช.
สำหรับระบบการจ่ายเงินสมทบเข้า กอช.นั้น ได้หารือเบื้องต้นกับธนาคารออมสิน ธ.ก.ส. และธนาคารกรุงไทยแล้ว โดยจะมอบภารกิจการรับและจ่ายเงินทั้งหมดให้ธนาคารทั้งสามแห่งนี้รับเป็นช่องทางพิเศษเพื่อดูแลสมาชิก กอช. ซึ่งปัจจุบันธนาคารออมสินมีสาขาประมาณ 1,000 แห่ง เมื่อรวมกับสาขาของ ธ.ก.ส.และธนาคารกรุงไทยแล้ว กอช.จะมีช่องทางในการรับและจ่ายเงินไม่น้อยกว่า 2,000 แห่งทั่วประเทศ
ทั้งนี้ กอช.ตั้งขึ้นสมัยรัฐบาลประชาธิปัตย์ เพื่อเป็นหลักประกันให้กับแรงงานนอกระบบที่มีอยู่ประมาณ 24 ล้านคน เป็นกองทุนภาคสมัครใจ ผู้ที่สมัครเข้าเป็นสมาชิกสามารถจ่ายเงินสมทบได้ตั้งแต่ 50-1,200 บาท/เดือน โดยรัฐบาลจะจ่ายสมทบให้ไม่เกิน 100 บาท จัดเก็บเป็นบัญชีสมาชิกรายบุคคล